अजमेर। पुलिस की तमाम रात्रि गश्त को धता बताते हुए चोरों ने रविवार रात स्टेशन रोड पर घड़ियों के दो शोरूम में चोरी की वारदात अंजाम देते हुए 50 लाख का माल पार कर लिया। चौंकाने वाली बात यह है कि एक शोरूम तो क्लॉक टावर थाने से मात्र 50 कदम की दूरी पर स्थित है।
शहर के मुख्य व्यस्ततम मार्ग स्टेशन रोड पर चौबीस घंटे चहल-पहल बनी रहती है। सभी थानों की पुलिस की रात्रि गश्ती के वाहन इस रोड से होकर गुजरते हैं। बावजूद इसके शातिर चोरों ने दोनों शोरूम में सरिए या नकब से शटर ऊंचे कर वारदात को अंजाम दे दिया।
शहर में चोरी की इन वारदातों को लेकर व्यापारियों में आक्रोश व्याप्त हो गया। व्यापारियों ने एसपी नितिन दीप ब्लग्गन को ज्ञापन सौंप कर सुरक्षा के व्यापक इंतजाम करने और शातिर चोरों को पकड़कर माल बरामदगी कराने की मांग की है। एसपी ने मामले को गंभीर मानते हुए सोमवार को सभी थाना प्रभारियों की मीटिंग में गश्त व्यवस्था में सुधार के सख्त आदेश जारी किए। चोरी की वारदात स्टेशन रोड पर कोहिनृूर वॉच तथा मिनेश घड़ी शोरूम पर हुई है। दोनों शोरूम के शटर शातिर चोरों ने सरिए से ऊंचे किए थे और भीतर घुसकर शो केस में सजी देशी-विदेशी घड़ियां समेट कर ले गए। सूचना मिलते ही क्लॉक टावर थाना पुलिस का दल और अतिरिक्त जिला पुलिस अधीक्षक शहर अविनाश कुमार मौके पर पहुंचे।
कोहिनूर वॉच शोरूम के मालिक कमल अभिचंदानी ने बताया कि उनके शोरूम में सीसीटीवी कैमरा लगा हुआ है, लेकिन एक-दो दिन पहले ही चूहे ने कैमरे के तार काट दिए थे, जिसके कारण कैमरे बंद पड़े थे। अभिचंदानी ने बताया कि रविवार को कुछ संदिग्ध लोग उनकी दुकान पर आए थे, जिनके हुलिए के बारे में उन्होंने पुलिस को भी बताया है। पुलिस शोरूम के आसपास अन्य दुकानों पर लगे सीसीटीवी कैमरों के भी फुटेज खंगाल रही है। इलाके के दुकानदारों का कहना है कि दोनों वारदातों को अंजाम देने में चोरों को लगभग एक घंटा तो लगा ही होगा।
वारदात-2 मिनेश घड़ी शोरूम
चोरीकी दूसरी वारदात को चोरों ने मिनेश घड़ी शोरूम पर अंजाम दिया है। चोरों ने यहां भी लोहे की छड़ से दुकान के शटर को ऊंचा करके दुकान में प्रवेश किया और देशी विदेशी कंपनी की 40 लाख रुपए कीमत की बेशकीमती घड़ियां चोरी कर ली। घड़ी शोरूम के मालिक वैशाली नगर निवासी प्रकाश वाघनानी ने बताया कि वे अपने गल्ले में रात के समय नकदी नहीं छोड़ते हैं। चोरों ने गल्ले का ताला भी तोड़ा, लेकिन उसमें नकदी नहीं थी। चोरों ने शोरूम से लगभग 40 लाख रुपए कीमत की घड़ियां चोरी की हैं। पुलिस ने मौके पर फिंगरप्रिंट एक्सपर्ट टीम तथा जिला स्पेशल टीम के सदस्यों को बुलवाकर घटनास्थल का बारीकी से मुआयना किया।
रेलवे यार्ड की दीवारों से सटी दुकानों में भी कई बार वारदातें
मार्टिंडलब्रिज से कचहरी रोड तक रेलवे यार्ड की दीवार से सटी दुकानों में भी कई बार चोरी की वारदातें हो चुकी हैं। रेलवे साइड से शातिर चोर दुकानों में सेंध लगाते हैं और माल पार कर वहीं से निकल जाते हैं। इस बार चोरों ने स्टेशन रोड की तरफ से दुकानों के शटर तोड़ कर वारदात को अंजाम दिया। पुलिस और आरपीएफ की चौकसी वाले इस मार्ग पर चोरी की वारदातों से दोनों सुरक्षा एजेंसियों की सजगता पर सवाल खड़े हुए हैं।
वारदात-1 कोहिनूर वॉच
शोरूमके मालिक कमल अभिचंदानी ने बताया कि वह वैशाली नगर स्थित माकड़वाली रोड पर बलदेव नगर की गली नंबर 2 में रहता है। सोमवार सुबह पड़ोसी दुकानदार ने फोन पर दुकान में चोरी होने की जानकारी दी, वह तुरंत दुकान पहुंच गया। चोरों ने दुकान के शटर को लोहे की छड़ से ऊंचा करके शोरूम में प्रवेश किया और शो केस में रखी प्रीमियम घड़ियों टाइटन, सोनाटा सहित अन्य कंपनियों की महंगी घड़ियों पर हाथ साफ कर दिया। चोरों ने गल्ले में रखी 45 हजार की नकदी को भी नहीं छोड़ा। चोरी गई घड़ियों की कीमत लगभग 11 लाख रुपए है।
स्टेशन रोड पर स्थित घड़ियों के शोरूम में वारदात के बाद मौका मुआयना करती पुलिस।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva